

**"Қарағанды облысының туризм басқармасы" мемлекеттік мекемесін құру туралы**

Қарағанды облысының әкімдігінің 2025 жылғы 11 сәуірдегі № 22/12 қаулысы

      Қазақстан Республикасының Азаматтық кодексіне, "Қазақстан Республикасындағы жергілікті мемлекеттік басқару және өзін-өзі басқару туралы", "Мемлекеттік мүлік туралы" Қазақстан Республикасының Заңдарына, "Мемлекеттік органдар мен олардың құрылымдық бөлімшелерінің қызметін ұйымдастырудың кейбір мәселелері туралы" Қазақстан Республикасы Үкіметінің 2021 жылғы 1 қыркүйектегі №590 қаулысына, "Қарағанды облысын басқару схемасын бекіту туралы" Қарағанды облыстық мәслихатының 2025 жылғы 27 ақпандағы XXIII кезектен тыс сессиясының №257 шешіміне, "Қарағанды облысы әкімдігінің 2024 жылғы 29 тамыздағы №53/03 "Қарағанды облысы атқарушы органдарының штат санының лимитін бекіту туралы" қаулысына өзгерістер енгізу туралы" Қарағанды облысы әкімдігінің 2025 жылғы 12 наурыздағы №15/01 қаулысына, "Қарағанды облысының жергілікті атқарушы органдарының құрылымын бекіту туралы" "Қарағанды облысы әкімінің 2021 жылғы 14 желтоқсандағы №133-ө өкіміне өзгеріс енгізу туралы" Қарағанды облысы әкімінің 2025 жылғы 06 наурыздағы №22-ө өкіміне сәйкес, Қарағанды облысының әкімдігі ҚАУЛЫ ЕТЕДІ:

      1. "Қарағанды облысының туризм басқармасы" сыртқы байланыстар функциясымен мемлекеттік мекеме ретінде құрылсын.

      2. "Қарағанды облысының туризм басқармасы" мемлекеттік мекемесінің Ережесі осы қаулының қосымшасына сәйкес бекітілсін.

      3. Жергілікті бюджеттен қаржыландырылатын мемлекеттік органның басшысына заңнамада белгіленген тәртіппен:

      1) Қарағанды облысының Әділет департаментінде мемлекеттік тіркеуді қамтамасыз етсін;

      2) осы қаулыдан туындайтын қажетті шараларды қабылдауға міндетті.

      4. "Қарағанды облысының туризм басқармасы" мемлекеттік мекемесін құру туралы" қаулының орындалуын бақылау облыс әкімінің жетекшілік ететін орынбасарына жүктелсін.

      5. Осы қаулы алғашқы ресми жарияланған күнінен бастап қолданысқа енгізіледі.

|  |  |
| --- | --- |
| *Қарағанды облысының әкімі* | *Е. Бөлекпаев* |

|  |  |
| --- | --- |
|  | Қарағанды облысы әкімдігінің 2025 жылғы 11 сәуірдегі № 22/12 қаулысына қосымша |

**"Қарағанды облысының туризм басқармасы" мемлекеттік мекемесінің Ережесі**

**1 тарау. Жалпы ережелер**

      1. "Қарағанды облысының туризм басқармасы" мемлекеттік мекемесі (бұдан әрі – Басқарма) Қарағанды облысының аумағында туристік қызмет және сыртқы байланыстар саласында басшылықты жүзеге асыратын Қазақстан Республикасының мемлекеттік органы болып табылады.

      2. Басқарманың ведомстволары бар, Басқарманың қарамағындағы мемлекеттік мекемелерінің тізбесінде көрсетілген.

      3. Басқарма өз қызметін Қазақстан Республикасының Конституциясына және заңдарына, Қазақстан Республикасы Президенті мен Үкіметінің актілеріне, өзге де нормативтік құқықтық актілерге, сондай-ақ осы Ережеге сәйкес жүзеге асырады.

      4. Басқарма мемлекеттік мекеме ұйымдық-құқықтық нысанындағы заңды тұлға болып табылады, Қазақстан Республикасының Мемлекеттік Елтаңбасы бейнеленген мөрлері және атауы қазақ және орыс тілдерінде жазылған мөртабандары, белгіленген үлгідегі бланкілері, Қазақстан Республикасының заңнамасына сәйкес қазынашылық органдарында шоттары бар.

      5. Басқарма азаматтық-құқықтық қатынастарды өз атынан жасайды.

      6. Басқарма Қазақстан Республикасының заңнамасына сәйкес уәкілеттік берілген жағдайда ол мемлекеттің атынан азаматтық-құқықтық қатынастардың тарапы болуға құқылы.

      7. Басқарма өз құзыретінің мәселелері бойынша заңнамада белгіленген тәртіппен Басқарма басшысының бұйрықтарымен және Қазақстан Республикасының заңнамасында көзделген басқа да актілермен ресімделетін шешімдер қабылдайды.

      8. Басқарма құрылымы мен штат санының лимиті Қазақстан Республикасының заңнамасына сәйкес бекітіледі.

      9. Заңды тұлғаның орналасқан жері: 100000, Қазақстан Республикасы, Қарағанды облысы, Қарағанды қаласы, Әлиханов көшесі, 13 үй.

      10. Осы ереже Басқарманың құрылтай құжаты болып табылады.

      11. Басқарма қызметін қаржыландыру Қазақстан Республикасының заңнамасына сәйкес жергілікті бюджеттен жүзеге асырылады.

      12. Басқармаға кәсіпкерлік субъектілерімен Басқарма өкілеттіктері болып табылатын міндеттерді орындау тұрғысынан шарттық қарым-қатынас жасауға тыйым салынады.

      Егер Басқармаға заңнамалық актілермен кіріс әкелетін қызметті жүзеге асыру құқығы берілсе, онда алынған кіріс, егер Қазақстан Республикасының заңнамасында өзгеше белгіленбесе, мемлекеттік бюджетке жіберіледі.

**2 тарау. Мемлекеттік органның мақсаттары мен өкілеттіктері**

      13. Мақсаттары:

      1) Басқарма құзыреті шеңберінде Мемлекет басшысының, Қазақстан Республикасы Президенті Әкімшілігінің, Қазақстан Республикасы Үкіметінің, облыс әкімінің, облыс әкімінің орынбасарының тапсырмаларын орындау;

      2) Қазақстан Республикасының Мемлекеттік және үкіметтік бағдарламаларын іске асыру;

      3) туристік қызмет саласындағы мемлекеттік саясатты іске асыру және оны дамыту үшін қолайлы жағдайлар жасау;

      4) туристік қызметтер мен сыртқы байланыстардың сапасын арттыруды қамтамасыз ету.

      14. Өкілеттіктері:

      1) құқықтары:

      Қазақстан Республикасының қолданыстағы заңнамасында көзделген көлемде өзіне жүктелген функцияларды жүзеге асыру үшін мемлекеттік органдар мен ұйымдардан қажетті құжаттарды, ақпарат пен материалдарды сұрату және алу;

      Басқарманың құзыретіне кіретін мәселелер бойынша Қарағанды облысының әкіміне ұсыныстар енгізу;

      өз құзыреті шегінде құқықтық актілер шығару;

      Қазақстан Республикасының заңнамасында белгіленген тәртіппен сотқа талап арызбен жүгінуге;

      заңнамада белгіленген тәртіппен туристік іс-шаралар бойынша мемлекеттік сатып алуды ұйымдастыру және өткізу;

      өзіне берілген мүлікті басқаруды жүзеге асыру;

      Қазақстан Республикасының заңнамалық актілерінде көзделген өзге де құқықтарды жүзеге асыру;

      2) міндеттері:

      Қазақстан Республикасының қолданыстағы заңнамасының нормаларын сақтау;

      өз құзыреті шегінде мемлекеттік саясатты іске асыруды жүзеге асыру;

      өз құзыреті шегінде Қазақстан Республикасы Президентінің, Үкіметінің және өзге де орталық атқарушы органдардың, сондай-ақ облыс әкімі мен әкімдігінің актілері мен тапсырмаларын орындау;

      сыбайлас жемқорлық құқық бұзушылықтар мен қылмыстар жасауға жол бермеу жөнінде шаралар қабылдау;

      Қазақстан Республикасының қолданыстағы заңнамасына сәйкес өзге де міндеттерді жүзеге асыру.

      15. Функциялары:

      1) Қарағанды облысының аумағында туристік қызмет саласында мемлекеттік саясатты іске асырады және үйлестіруді жүзеге асырады;

      2) туристік қызметтер нарығын талдайды және уәкілетті органға тиісті әкімшілік-аумақтық бірлік аумағында туризмді дамыту туралы қажетті мәліметтерді ұсынады;

      3) облыстық туристік ресурстарды қорғау жөніндегі шараларды әзірлейді және енгізеді;

      4) облыс аумағында туристік индустрия объектілерін жоспарлау және салу жөніндегі қызметті үйлестіреді;

      5) Басқарма құзыреті шеңберінде туристік қызметті ұйымдастыруға байланысты мәселелерде туристік қызмет субъектілеріне әдістемелік және консультациялық көмек көрсетеді;

      6) Басқарма құзыреті шеңберінде халықты жұмыспен қамтуды ұлғайту шарасы ретінде облыстағы туристік қызмет саласындағы кәсіпкерлікті дамытады және қолдайды;

      7) туристік ақпаратты, оның ішінде туристік әлеует, туризм объектілері және туристік қызметті жүзеге асыратын тұлғалар туралы ақпаратты ұсынады;

      8) "Visit Qaraganda" туристік ақпараттық орталығының жұмысын үйлестіру;

      9) "Рұқсаттар және хабарламалар туралы" Қазақстан Республикасының Заңына сәйкес туроператорлық қызметті лицензиялауды жүзеге асырады;

      10) гидтің кәсіби даярлығын ұйымдастырады (гид-аудармашы);

      11) уәкілетті органмен келісім бойынша туристік саланы дамыту жөніндегі іс-шаралар жоспарын бекітеді;

      12) туристік маршруттар мен соқпақтардың мемлекеттік тізілімін жүргізеді;

      13) тиісті әкімшілік-аумақтық бірліктің аумағында туризм инфрақұрылымын құрады, туристің қажеттіліктерін қанағаттандыруға қабілетті объектілерді салу және дамыту жөнінде шаралар қабылдайды;

      14) туризмді дамытуда туристік қызмет субъектілері үшін жағдай жасайды;

      15) туризм саласындағы бірлескен қызметті іске асыру шеңберінде тікелей шарт жасасу жолымен туристік ақпараттық орталықтарды қаржыландырады;

      16) ауылдық жерлерде агротуристік объектілерді, қонақжай үйлерді, стильдендірілген "агротуристік ауылдар" түріндегі арнайы жеке қонақ үйлерді дамыту;

      17) әуежайларда, теміржол вокзалдарында, орталық автовокзалдарда, сондай-ақ автомагистральдар бойында тегін туристік ақпаратты, броньдау мүмкіндіктерін, кәдесыйлар, кітаптар мен карталар сатып алу мүмкіндіктерін ұсынатын сапар-орталықтарының жұмысын ұйымдастыру;

      18) әрбір шетелдік турист үшін келу туризмі саласындағы туроператорлар шығындарының бір бөлігін субсидиялау;

      19) туристік қызмет объектілерін салу, реконструкциялау кезінде кәсіпкерлік субъектілері шығындарының бір бөлігін өтейді;

      20) уәкілетті органның келісімі бойынша оларды ұстау кезінде шығындардың бір бөлігі өтелетін санитариялық-гигиеналық тораптардың тізбесін бекітеді;

      21) кәсіпкерлік субъектілерінің жол бойындағы сервис объектілерін салу жөніндегі шығындарының бір бөлігін өтейді;

      22) кәсіпкерлік субъектілерінің санитариялық-гигиеналық тораптарды ұстауға жұмсаған шығындарының бір бөлігін субсидиялайды;

      23) туристік қызметті жүзеге асыратын кәсіпкерлік субъектілеріне жүргізушінің орнын қоспағанда, отыруға арналған сыйымдылығы сегіз орыннан асатын автомобиль көлік құралдарын сатып алу жөніндегі шығындардың бір бөлігін өтейді;

      24) Басқарма құзыреті шеңберінде сыртқы экономикалық қызмет мәселелері бойынша тиісті саладағы жұмысты үйлестіреді;

      25) жетекшілік ететін салада цифрлық технологияларды дамыту;

      26) мемлекеттік орган қызметкерлерінің цифрлық сауаттылығын арттыру үшін жағдайлар жасайды;

      27) өз құзыреті шегінде Қарағанды облысы бойынша жиынтық ашық деректерді ашық деректердің интернет-порталында орналастырады және өзектендіруді қамтамасыз етеді;

      28) мемлекеттік органның қызметінде жобалық басқаруды жүзеге асырады;

      29) жетекшілік ететін салалардағы көрсеткіштерге мониторингті, талдауды және болжауды жүзеге асырады;

      30) облыстың әлеуметтік-экономикалық дамуының орта мерзімді жоспарын әзірлеуге және іске асыруға қатысады;

      31) Қазақстан Республикасының қолданыстағы заңнамасына сәйкес өзге де өкілеттіктерді жүзеге асырады.

**3 тарау. Мемлекеттік органның басшысының мәртебесі, өкілеттіктері**

      16. Басқарма басқаруды басшы жүзеге асырады, ол басқармаға жүктелген міндеттердің орындалуына және оның өз өкілеттіктерін жүзеге асыруына дербес жауапты болады.

      17. Басқарма басшысы Қазақстан Республикасының заңнамасына сәйкес лауазымға тағайындалады және лауазымнан босатылады.

      18. Басқарма басшысының Қазақстан Республикасының заңнамасына сәйкес лауазымға тағайындалатын және лауазымнан босатылатын орынбасары болады.

      19. Басқарма басшысының өкілеттіктері:

      1) қолданыстағы заңнамаға сәйкес басқарма қызметкерлерінің міндеттері мен өкілеттіктерін айқындайды.;

      2) заңнамаға сәйкес Басқарма қызметкерлерін қызметке тағайындайды және қызметтен босатады;

      3) Басқарма құрылымын, бөлімдер туралы ережелерді, жұмыс регламентін, қызметкерлердің лауазымдық нұсқаулықтарын бекітеді;

      4) өз өкілеттігі шегінде бұйрықтар шығарады және нұсқаулар береді;

      5) заңнамада белгіленген тәртіппен қызметкерлерді көтермелейді және оларға тәртіптік жаза қолданады;

      6) Сыбайлас жемқорлыққа қарсы іс-қимыл жөнінде шаралар қолданады және ол үшін дербес жауапты болады;

      7) мемлекеттік органдарда және өзге де ұйымдарда Басқарма атынан өкілдік етеді;

      8) заңнамаға сәйкес өзге де өкілеттіктерді жүзеге асырады.

      Басқарма басшысы болмаған кезеңде оның өкілеттіктерін қолданыстағы заңнамаға сәйкес оны алмастыратын тұлға жүзеге асырады.

      20. Басшы өз орынбасарының өкілеттіктерін қолданыстағы заңнамаға сәйкес айқындайды.

**4 тарау. Мемлекеттік органның мүлкі**

      21. Басқарманың заңнамада көзделген жағдайларда жедел басқару құқығында оқшауланған мүлкі болуы мүмкін.

      Басқарма мүлкі оған меншік иесі берген мүлік, сондай-ақ өз қызметі нәтижесінде сатып алынған мүлік (ақшалай кірістерді қоса алғанда) және Қазақстан Республикасының заңнамасында тыйым салынбаған өзге де көздер есебінен қалыптастырылады.

      22. Басқармаға бекітілген мүлік облыстық коммуналдық меншікке жатады.

      23. Егер заңнамада өзгеше көзделмесе, Басқарма өзіне бекітілген мүлікті және қаржыландыру жоспары бойынша өзіне берілген қаражат есебінен сатып алынған мүлікті өз бетімен иеліктен шығаруға немесе оған өзгедей тәсілмен билік етуге құқығы жоқ.

**5 тарау. Мемлекеттік органды қайта ұйымдастыру және тарату**

      24. Басқарманы қайта ұйымдастыру және тарату Қазақстан Республикасының заңнамасына сәйкес жүзеге асырылады.

      Басқарманың қарамағындағы ұйымдардың тізбесі:

      "Visit Qaraganda" Туристік ақпараттық орталығы" коммуналдық мемлекеттік мекемесі

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК